

**Előterjesztés a Vakok és Gyengénlátók Integráló és Sportegyesülete 2024-es támogatásának módosításáról**

**Tisztelt Közgyűlés!**

Eger Megyei Jogú Város Önkormányzata Közgyűlése a 2024-es évben a II/15/3/1/5/K „Sportcélú támogatások, kiadások” költségvetési sorról 1.000.000 Ft működési célú támogatást biztosított a Vakok és Gyengénlátók Integráló és Sportegyesülete részére. A sportegyesület hosszú évek óta dédelgetett álma, hogy sportolóinak szállításához kisbuszt tudjon vásárolni, amire a 2024-es év második felében lehetősége nyílt. A támogatást a megállapodásban rögzített módon, a 9146-1/2024 iktatószámú kérelem alapján meghatározott célokra lehet felhasználni, kisbuszvásárlásról szóló számla így - tekintve, hogy ez a tétel felhalmozási kiadás – nem elfogadható.

Erre való tekintettel a Vakok és Gyengénlátók Integráló és Sportegyesülete újabb kérelmet nyújtott be a szakirodának, melyben módosítani szeretné a korábban megítélt, és kiutalt összeg felhasználásának feltételeit. Ehhez a működési célú támogatás módosítása szükséges oly módon, hogy abból 300.000 Ft összeg felhalmozási célú legyen.

Az 1.000.000 Ft összegű működési célú támogatás a Sportegyesület részére megállapodás alapján már kifizetésre került. A felhalmozási célú támogatás nyújtása már pénzmozgással nem jár, azt a könyvelésben bankhelyesbítéssel rendezzük a működési célú támogatással szemben. A felhalmozási célú támogatás fedezete a működési célú támogatás csökkentése által megmaradt előirányzat, ami címszámok között közgyűlési döntéssel átcsoportosítható.

Az előterjesztés 1. melléklete az új kérelmet, míg második melléklete a Vakok és Gyengénlátók Integráló és Sportegyesület kísérőlevelét tartalmazza.

Kérem a Tisztelt Közgyűlést, az előterjesztésben foglaltakat szíveskedjen elfogadni.

Eger, 2024. november 8.

**Vágner Ákos**

polgármester

**1.**

**Határozati javaslat (egyszerű többség):**

Eger Megyei Jogú Város Önkormányzata Közgyűlése elrendeli a **Vakok és Gyengénlátók Integráló és Sportegyesülete** (székhelye: 3300 Eger, Bartakovics Béla utca 3.) részére a 78/2024.(II.22.) közgyűlési határozat alapján 2024. évre megítélt 1.000.000 Ft összegű működési célú támogatás 300.000 forinttal történő csökkentését. A Közgyűlés felhatalmazza a Polgármestert a 2024. április 25. napján létrejött Megállapodás módosításának aláírására.

**Felelős:** Vágner Ákos polgármester megbízásából

Dr. Kormos Ádám, Kabinet Iroda vezetője

**Határidő:** 2024. november 28.

**2.**

**Határozati javaslat (egyszerű többség):**

Eger Megyei Jogú Város Önkormányzata Közgyűlése 300.000 Ft, azaz háromszázezer forint felhalmozási célú támogatást nyújt a **Vakok és Gyengénlátók Integráló és Sportegyesülete** (székhelye: 3300 Eger, Bartakovics Béla utca 3.) részére. A felhalmozási célú támogatás fedezetéhez a Közgyűlés elrendeli 300.000 Ft összeg átcsoportosítását a II/15/3/1/5/K Sporttevékenység/Sportcélú támogatások, kiadások/Működési célú előirányzat/Egyéb működési célú kiadások címszámról a III. fejezet Vakok és Gyengénlátók Integráló és Sportegyesülete részére felhalmozási célú támogatás/Felhalmozási célú előirányzat/Egyéb felhalmozási célú kiadások új címszámra önként vállalt feladatként. A Közgyűlés felhatalmazza a Polgármestert a támogatási szerződés aláírására.

**Felelős:** Vágner Ákos polgármester megbízásából

Dr. Kormos Ádám, Kabinet Iroda vezetője

**Határidő:** 2024. november 28.